ÚRAD VLÁDY SLOVENSKEJ REPUBLIKY
Sekcia vládnej legislatívy

Na 203. rokovanie vlády SR
Dňa 20. februára 2002 
K materiálu č.: 1202
K bodu programu č.: 

S T A N O V I S K O

k návrhu zákona o používaní analýzy deoxyribonukleovej kyseliny na identifikáciu osôb
- nové znenie

I.
Návrh zákona o používaní analýzy deoxyribonukleovej kyseliny na identifikáciu osôb predkladá na rokovanie vlády Slovenskej republiky minister vnútra Ivan Šimko na základe Plánu legislatívnych úloh vlády Slovenskej republiky na rok 2002.
II.
Cieľom predkladaného návrhu zákona je ustanoviť právne podmienky odoberania biologických vzoriek obsahujúcich deoxyribonukleovú kyselinu (ďalej len „DNA“). Návrh zákona tiež upravuje príslušnosť na vykonanie analýzy DNA, zriadenie národnej databázy profilov DNA a úpravu podmienok poskytovania údajov obsiahnutých v databáze.
V oblasti ochrany osobných údajov sa návrh zákona dotýka aj ďalšej právnej úpravy. Vzhľadom na to, že databáza DNA bude súčasťou informačného systému polície, aplikovateľné sú predovšetkým ustanovenia štvrtej hlavy zákona č. 171/1993 Z. z. o Policajnom zbore v znení neskorších predpisov, pretože obsahujú právnu úpravu spracúvania informácií policajným zborom. Problematika ochrany osobných údajov je v Slovenskej republike ďalej upravená zákonom č. 52/1998 Z. z. o ochrane osobných údajov v informačných systémoch v znení zákona č. 241/2001 Z. z. Nedostatky tohto zákona však boli predmetom kritiky zo strany Rady Európy a Európskej únie najmä v spojitosti s ochranou osobných údajov v informačných systémoch polície. V súčasnosti je preto v legislatívnom procese novela zákona o ochrane osobných údajov v informačných systémoch, ktorá by mala nedostatky odstrániť a uviesť zákon do súladu s Dohovorom Rady Európy o ochrane jednotlivca pri automatizovanom spracúvaní osobných údajov č. 108 a Smernicou Európskeho parlamentu a Európskej rady č. 95/46/EC.
Zo zhodnotenia potreby novej právnej úpravy v dôvodovej správe návrhu zákona o používaní analýzy deoxyribonukleovej kyseliny na identifikáciu osôb navyše nesporne vyplýva, že nová právna úprava použitia DNA napriek množstvu diskutabilných otázok významne obohatí možnosti Policajného zboru a Železničnej polície pri identifikácii osôb na účely trestného konania, pátrania po nezvestných osobách a pri identifikácii osôb neznámej totožnosti. 
III.
	Podľa vyhlásenia predkladateľa vo všeobecnej časti dôvodovej správy návrh zákona je v súlade s Ústavou Slovenskej republiky, ústavnými zákonmi, zákonmi, s ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.
	Podľa predkladacej správy si návrh zákona vyžiada zvýšené výdavky na štátny rozpočet. Predkladateľ uvádza, že materiál bol v súlade s § 51 ods. 2 zákona č. 303/1995 Z. z. o rozpočtových pravidlách zaslaný na prerokovanie Ministerstvu financií Slovenskej republiky, ktoré k nemu vo svojom stanovisku uplatnilo pripomienky, ktoré predkladateľ akceptoval. V predkladacej správe sa ďalej uvádza, že náklady súvisiace s novou právnou úpravou budú pokryté z rozpočtu Ministerstva vnútra Slovenskej republiky a nebudú mať vplyv na rozpočty vyšších územných celkov.
	Podrobnejšie zhodnotenie návrhu zákona obsahuje doložka finančných, ekonomických, environmentálnych vplyvov a vplyvov na zamestnanosť. Predkladateľ uvádza, že zákon nebude mať dopad na obyvateľov, hospodárenie podnikateľskej sféry a iných právnických osôb, ani nebude mať dopad na životné prostredie a zamestnanosť.
	Podľa všeobecnej časti dôvodovej správy sa návrh zákona predkladá na rokovanie vlády Slovenskej republiky bez rozporov s ostatnými rezortmi a nebol vzhľadom na svoj obsah predmetom rokovania Rady hospodárskej a sociálnej dohody Slovenskej republiky.
IV.
Legislatívna rada vlády Slovenskej republiky prerokovala návrh zákona o používaní analýzy deoxyribonukleovej kyseliny na identifikáciu osôb na svojom zasadnutí 8. januára 2002 a opätovne 12. februára 2002. Legislatívna rada odporúčila vláde Slovenskej republiky návrh zákona  s c h v á l i ť  s tým, že ho predkladateľ predloží na rokovanie vlády v novom znení, dopracovanom podľa jej pripomienok a odporúčaní.

Sekcia vládnej legislatívy Úradu vlády Slovenskej republiky konštatuje, že do predloženého nového znenia návrhu zákona o používaní analýzy deoxyribonukleovej kyseliny na identifikáciu osôb predkladateľ zapracoval všetky  pripomienky a odporúčania Legislatívnej rady vlády Slovenskej republiky a materiál obsahuje všetky náležitosti návrhu zákona podľa Legislatívnych pravidiel vlády Slovenskej republiky.

Vzhľadom na uvedené odporúčame vláde Slovenskej republiky návrh zákona v predloženom znení  s c h v á l i ť .

Bratislava,14. február 2002
Vypracoval: L. Lička

Štefan   G r m a n
generálny riaditeľ
Sekcie vládnej legislatívy
Úradu vlády Slovenskej republiky